Ettepanek: NÕUKOGU OTSUS rahvusvahelises džuudi uurimisrühmas võetava Euroopa Liidu seisukoha kohta, mis käsitleb läbirääkimisi rahvusvahelise džuudi uurimisrühma pädevuse pikendamiseks pärast 2014. aastat /* COM/2012/0575 final - 2012/0277 (NLE) */





SELETUSKIRI 1. ETTEPANEKU TAUST Rahvusvaheline džuudi uurimisrühm (IJSG) loodi ÜRO Kaubandus- ja Arengukonverentsi (UNCTAD) egiidi all ja see alustas tegevust 2002. aastal. 15.aprillil 2002 kiideti nõukogu otsusega 2002/312/EÜ[1] Euroopa Ühenduse nimel heaks leping rahvusvahelise džuudi uurimisrühma asutamise kohta. IJSG on valitsustevaheline organ, mis toimib rahvusvahelise tooraineorganisatsioonina džuudi, kanepihibiski ja sarnaste kiudude puhul. Uurimisrühm edendab džuudisektori säästvat arengut, võttes arvesse erasektori tähtsat rolli ja pöörates tähelepanu džuudi uutele kasutusvõimalustele, sellega kauplemisele ja vaesuse vähendamisele. Kuna praeguses lepingus sätestatud pädevuse kehtivusaeg lõpeb 2014. aasta aprillis, arutas IJSG nõukogu 2011. ja 2012. aasta kohtumistel IJSG pädevuse pikendamist läbirääkimiste kaudu. Kõnealune teema võetakse uuesti päevakorda järgmisel IJSG koosolekul, mis peetakse 2012. aasta novembris ja mille käigus võetakse UNCTADi raames vastu ametlik otsus läbirääkimiste algatamise kohta. Komisjon leiab, et praeguses ja kavandatavas uues vormis ei paku IJSG ELile märkimisväärset lisaväärtust. EL impordib džuudi- ja kanepihibiskitooteid ligikaudu 80 miljoni euro väärtuses aastas. Lisaks ei koosta IJSG turuanalüüse ega kaubandusstatistikat, sest ta tugineb täielikult Toidu- ja Põllumajandusorganisatsiooni (FAO) valitsustevahelise džuudiga tegeleva töörühma (IGG/JU) andmetele. Kuigi erasektor on IJSGs esindatud umbes 150 ettevõtjaga, on neist vaid kolm pärit EList. IJSG eesmärk arengupoliitika valdkonnas on vaesuse vähendamine, mis on kooskõlas ELi arengupoliitika eesmärkidega. Samas näitas 2010. aastal tehtud sõltumatu hindamine, et IJSG 15 arenguprojekti, mille ta oli algatanud viimase kümne aasta jooksul, aitasid vaesust vähendada vaid väga vähesel määral. Seda arvesse võttes leiab komisjon, et EL saab vaesuse vähendamisega paremini tegeleda oma kahepoolsete programmide (nt Bangladeshis ja Indias, kust on pärit 96 % džuuditoodangust) kui IJSG töö toetamise kaudu. IJSG peamine probleem seisneb tema väheses esindatuses. Pärast seda, kui Šveits IJSGst 2010. aastal lahkus, on selle liikmeteks jäänud veel vaid India, Bangladesh, EL ja selle 27 liikmesriiki. Maroko, kes näites üles huvi IJSGga ühinemise vastu, on sellest pärast uue valitsuse ametisseasumist loobunud. Muud suured importivad riigid, nagu Ameerika Ühendriigid, Kanada ja Türgi, ei ole IJSG liikmed. Seepärast on IJSG pigem piirkondlik kui rahvusvaheline organisatsioon. Võttes arvesse eespool esitatud asjaolusid, ei soovita komisjon alustada läbirääkimisi IJSG pädevuse pikendamiseks. Džuudisektori edasiseks toetamiseks soovitab komisjon keskenduda FAO raames juba tegutsevale valitsustevahelise džuudi, kanepihibiski ja sarnaste kiududega tegelevale töörühmale (IGG/JU), et muuta see töörühm rahvusvaheliseks tooraineorganisatsiooniks. Peamised põhjused on järgmised. · Teatises „Põllumajanduskaupade ahelate, sõltuvuse ja vaesuse kohta”[2] leiab komisjon, et väärtusahela lähenemisviis on väga tähtis osalemise tagamiseks ja väikepõllumajandustootjate tulu suurendamiseks. Alates 2005. aastast on FAO tooraine ja kaubanduse osakond saavutanud suure asjatundlikkuse väärtusahela lähenemisviisi valdkonnas ning on seda juba kasutanud muude kaupade, nagu kõvade kiudude, puhul. · Olles juba vastutav kõvade kiududega tegeleva valitsustevahelise töörühma[3] eest, võiks FAO kergesti ära kasutada džuudi ja kõvade kiudude vahelist sarnasust ja sünergiat. · Kui IJSG lõpetab oma tegevuse, võiks rahvusvaheliseks tooraineorganisatsiooniks määrata IGG/JU. Selle staatuse korral antakse talle volitused algatada projekte ja teha nende üle järelevalvet ning kasutada ÜRO toorainefondi, samuti FAO liikmete ja teiste abiandjate märkimisväärseid ressursse. · Valitsustevahelised töörühmad on avatud kõigile ÜRO liikmesriikidele ja nendes osalemiseks ei ole vaja läbida pikka ratifitseerimisprotsessi. Samuti on välja selgitatud, et arenguprojektide täitmise delegeerimine valitsustevahelisele töörühmale avaldab suuremat mõju töörühma tööle ja arengumaade osalemisele. · Vaesuse vähendamine ja toiduga kindlustatuse parandamine on FAO peamised eesmärgid. Võttes ühelt poolt arvesse FAO laialdasi kogemusi valitsuste nõustamisel ja poliitika analüüsimisel/kavandamisel ja teisalt tema valdkondlikke kogemusi seoses eriti väikepõllumajandustootjate ja ettevõtjatega, sobib FAO juhtima vaesuse vähendamise poliitikat ja integreerima vaeste kogukondade probleeme riiklikusse poliitikasse. ELil on FAO liikmena hea positsioon selle tagamiseks, et tema eesmärke võetakse arvesse. 2. Ettepaneku valdkonnas kehtivad õigusnormid 15. aprillil 2002 kiideti nõukogu otsusega 2002/312/EÜ Euroopa Ühenduse nimel heaks leping rahvusvahelise džuudi uurimisrühma loomise kohta. 3. Huvitatud isikutega konsulteerimise ja mõju hindamise tulemused 14. juunil 2012. aastal toetasid liikmesriigid nõukogu PROBA töörühmas mõtet mitte alustada läbirääkimisi IJSG volituste pikendamiseks. 4. Ettepaneku õiguslik külg · Õiguslik alus Euroopa Liidu toimimise lepingu artikli 207 lõiked 3 ja 4 ning artikli 218 lõige 9. · Subsidiaarsus Ettepanek tehakse ainupädevuse valdkonnas. · Proportsionaalsuse põhimõte Ei kohaldata · Õigusakti valik Kavandatav õigusakt: nõukogu otsus. 5. Mõju eelarvele Aastane osamakse IJSG halduseelarvesse on 310 000 eurot (juulis 2012). FAO raames juba tegutseva valitsustevahelise džuudi, kanepihibiski ja sarnaste kiududega tegeleva töörühma (IGG/JU) puhul mõju eelarvele puudub, sest FAO-IGG jooksevkulud kaetakse FAO tavaeelarvest. EL hoiaks nii kokku 310 000 eurot. Kokkuvõte Eespool esitatud asjaolusid silmas pidades teeb komisjon nõukogule ettepaneku võtta Euroopa Liidu nimel seisukoht ja anda komisjonile volitused mitte alustada läbirääkimisi IJSG pädevuse pikendamiseks. 2012/0277 (NLE) Ettepanek: NÕUKOGU OTSUS rahvusvahelises džuudi uurimisrühmas võetava Euroopa Liidu seisukoha kohta, mis käsitleb läbirääkimisi rahvusvahelise džuudi uurimisrühma pädevuse pikendamiseks pärast 2014. aastat EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõikeid 3 ja 4 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) 15. aprillil 2002 kiideti nõukogu otsusega 2002/312/EÜ[4] Euroopa Ühenduse nimel heaks 2001. aasta leping, milles sätestatakse rahvusvahelise džuudi uurimisrühma pädevus. (2) Praeguses lepingus sätestatud pädevus lõpeb 30. aprillil 2014 ning läbirääkimiste alustamist pädevuse pikendamiseks arutatakse novembris 2012 peetaval rahvusvahelise džuudi uurimisrühma nõukogu 15. kohtumisel. (3) Lepingu pikendamine ei ole liidu huvides, ON VASTU VÕTNUD KÄESOLEVA OTSUSE: Artikkel 1 Liit võtab rahvusvahelises džuudi uurimisrühmas seisukoha, et ta hääletab läbirääkimiste alustamise vastu pädevuse pikendamiseks pärast 2014. aastat. Artikkel 2 Komisjon on volitatud seda seisukohta väljendama rahvusvahelise džuudi uurimisrühma nõukogu kohtumistel. Artikkel 3 Käesolev otsus jõustub selle vastuvõtmise päeval. Brüssel, Nõukogu nimel eesistuja [1] EÜT L 112, 27.4.2002, lk 34. [2] KOM(2004) 89 [3] Kõvade kiududega tegeleval valitsustevahelisel töörühmal on rahvusvahelise tooraineorganisatsiooni staatus, sest selle toorainega tegelevat rahvusvahelist organisatsiooni ei ole. [4] EÜT L 112, 27.4.2002, lk 34.